**Seimo narės R. Baškienės pranešimas: festivalis visai šeimai „Naisių vasara“ – sektinas pavyzdys**

2011 m. liepos 8 d. pranešimas VIR

Jau antrą kartą Naisiuose  organizuojamą festivalį visai šeimai „Naisių vasara“ drąsiai galėčiau pavadinti sektinu pavyzdžiu, nes šiame festivalyje bus draudžiama vartoti alkoholinius gėrimus. Dvi dienas truksiančius įvairių profesionalių meno ir muzikos kolektyvų pasirodymus, teatrų spektaklius,  žirgų konkursus, viduramžių karžygių kovas, sportinės varžybas bei daugelį kitų atrakcijų festivalio  dalyviai galės stebėti nemokamai – toks šio festivalio sumanytojo ir mecenato Ramūno Karbauskio noras.

Naisių  kaimas, esantis  Šiaulių savivaldybėje, savo pavyzdžiu siekia atkreipti visuomenės dėmesį ir pasakyti, kad kaimas gyvena gražiai ir kultūringai bei siekia savo patirtimi pasidalinti su kitais. Naisiuose yra įsteigtas pirmasis profesionalus teatras kaime „Naisių vasara“, veikia vienas didžiausių ir moderniausių dažasvydžio centrų Europoje, kaime įsikūręs Literatūros muziejus, veikia kaimo biblioteka. Senas lietuviškas tradicijas saugo įsikūręs žemaitukų žirgų veislės žirgynas. Steigiami Naisių krašto, „Naisių vasaros“ muziejai. Šiame kaime dabar  kuriama serialo „Naisių vasara“ trečia dalis.

Siekdami paskatinti ir vystyti kultūrinį gyvenimą Lietuvoje, visuomenę supažindinti su kaimo  gyvenimo ypatumais, propaguoti sveiką ir blaivų gyvenimo būdą šiais  metais liepos 9–10 d. „Naisių vasaros“ festivalio organizatoriai  kviečia atvykti į Naisius. *Daugiau informacijos apie festivalį internetiniame puslapyje:* [*www.naisiuvasara.lt*](http://www.naisiuvasara.lt/)

*Seimo narė,
Festivalio visai šeimai „Naisių vasara“ globėja Rima Baškienė
Tel. 8 698 42173*